หุ้นบ่ายบวกแล้ว กว่า 2 %
ดัชนี SET บ่ายบวก 2% บิ๊กแคปนำตลาด แรงซื้อต่างชาติ-ตลาดหุ้นต่างประเทศบวกหนุน
17 มี.ค. 2553

ดัชนี SET บ่ายบวก 2% บิ๊กแคปนำตลาด แรงซื้อต่างชาติ-ตลาดหุ้นต่างประเทศบวกหนุน
ตลาดหุ้นไทยภาคบ่ายพุ่งไปแล้ว 2% วอลุ่มสูงถึง 2.6 หมื่นล้านบาท นำตลาดโดยหุ้นกลุ่มบิ๊กแคป โดยเฉพาะกลุ่มพลังงาน หลังจากที่ตลาดคลายความกังวลปัญหาการชุมนุมของกลุมคนเสื้อแดง นอกจากนั้น แรงซื้อจากต่างชาติยังคงมีเข้ามาอย่างต่อเนื่อง ขณะที่ตลาดหุ้นต่างประเทศบวกกันถ้วนหน้า เป็นแรงสนับสนุนสำคัญที่ทำให้ตลาดบ้านเราปรับตัวบวกขึ้นมาแรง
เมื่อเวลา 15.53 น. ดัชนี SET อยู่ที่ 767.22 จุด เพิ่มขึ้น 15.02 จุด (+2.00%)
ล่าสุดเมื่อเวลา 16.02 น.ดัชนี SET อยู่ที่ 767.80 จุด เพิ่มขึ้น 15.60 จุด(+2.07%)
นายอภิสิทธิ์ ลิมศุภนาค ผู้ช่วยผู้อำนวยการฝ่ายวิเคราะห์หลักทรัพย์ บล.บีฟิท กล่าวว่า ตลาดหุ้นไทยปรับตัวขึ้น 2% ประเด็นหลักมาจากเรื่องที่นักลงทุนคลายความกังวลเกี่ยวกับการเมืองในประเทศ ซึ่งเวลานี้ภาพของการชุมนุมกลุ่มเสื้อแดงไม่มีนัยสำคัญแล้ว จึงทำให้มีแรงซื้อกลับเข้ามาจากบรรดากองทุนในประเทศ และแรงซื้อหนุนจากนักลงทุนต่างชาติที่เข้ามาอย่างต่อเนื่องด้วย
อีกทั้ง ตลาดต่างประเทศต่างก็ปรับตัวขึ้นทั่วหน้า ทั้งตลาดหุ้นอื่นในภูมิภาคเอเชียต่างอยู่ในแดนบวกกันหมด ตามตลาดหุ้นดาวโจนส์ที่ปรับขึ้นไป พร้อมให้แนวรับไว้ที่ 758 จุด แนวต้าน 778, 780 จุด